Ο **Μιχάι Γκίμπου** (Mihai Ghimpu) είναι πολιτικός από τη Μολδαβία, πρόεδρος του κοινοβουλίου από τις 28 Αυγούστου 2009 και υπηρεσιακός πρόεδρος μετά την παραίτηση του Βλαντιμίρ Βορόνιν , από τις 11 Σεπτεμβρίου 2009 ως τις 28 Δεκεμβρίου 2010.

Πρώτα χρόνια και προσωπική ζωή
------------------------------

Γεννήθηκε στην Κολονίτα της τότε σοβιετικής Μολδαβίας, στις 19 Νοεμβρίου του 1951. Ήταν γιος εργατών σε κολχόζ. Παντρεύτηκε την Ντίνα Γκίμπου, η οποία εργαζόταν στο υπουργείο πολιτισμού.

Εκπαίδευση και πρώιμη πολιτική καριέρα
--------------------------------------

Ολοκλήρωσε τη δημοτική εκπαίδευση στην ιδιαίτερη πατρίδα του και μετά την δευτεροβάθμια εκπαίδευση υπηρέτησε την στρατιωτική του θητεία στον σοβιετικό στρατό ως το 1972. Εν συνεχεία σπούδασε Νομικά στο Κρατικό Πανεπιστήμιο της Μολδαβίας (1974-1978) και εργάστηκε ως νομικός σύμβουλος σε διάφορες κρατικές επιχειρήσεις. Το 1978–1990 άσκησε το δικηγορικό επάγγελμα και υπηρέτησε ως δικαστής στην Κισινάου.

Στα τέλη της δεκαετίας του 1980 εισήλθε στο δημοκρατικό κίνημα και ήταν ένας από τους ιδρυτές του Λαϊκού Μετώπου της Μολδαβίας, μέλος της εκτελεστικής επιτροπής του κινήματος, το οποίο έγινε γνωστό ως μια από τις ηγετικές πολιτικές δυνάμεις στη Μολδαβία. Εξελέγη βουλευτής στις εκλογές του 1994 με το συνασπισμό των Διανοουμένων. Το 1991 ψήφισε υπέρ της διακήρυξης της ανεξαρτησίας για τη Μολδαβία.

Εξελέγη πρόεδρος του Κόμματος της Μεταρρύθμισης, το οποίο συστάθηκε το 1993 από τον Ανατόλ Σαλάρου. Το 1998 το εν λόγω κόμμα έλαβε ποσοστό μόλις 0,54% στις εκλογές εκείνου του έτους και κατά συνέπεια δεν μπόρεσε να μπει στη βουλή. Στις εκλογές του 2001 και του 2005 δεν έλαβε μέρος.

Τον Απρίλιο του 2005 το κόμμα μετονομάστηκε σε Φιλελεύθερο Κόμμα. Ο Γκίμπου εξελέγη στο δημοτικό συμβούλιο της Κισινάου και λίγο αργότερα ο αντιπρόεδρος του Φιλελεύθερου Κόμματος Ντορίν Τσιρτοάκα, εξελέγη δήμαρχος της πρωτεύουσας. Στις εκλογές που διενεργήθηκαν τον Απρίλιο του 2009 το Φιλελεύθερο Κόμμα έλαβε 13,13% των ψήφων και εξέλεξε 15 βουλευτές επί συνόλου 101. Ο Γκίμπου ήταν ένας από αυτούς και επανεξελέγη βουλευτής στις εκλογές του Ιουλίου του 2009.

Συμμαχία για την Ευρωπαϊκή Ενσωμάτωση
-------------------------------------

Το Κομμουνιστικό Κόμμα της Μολδαβίας κέρδισε τις πρόωρες εκλογές που διεξήχθησαν τον Ιούλιο του 2009, με 44,76% των ψήφων. Τέσσερα ακόμα κόμματα κέρδισαν έδρες στο κοινοβούλιο- το Φιλελεύθερο Δημοκρατικό Κόμμα (16,55%), το Φιλελεύθερο Κόμμα (14,61 %), το Δημοκρατικό Κόμμα της Μολδαβίας (12,55%) και το κόμμα Συνασπισμός η Μολδαβία μας (7,35 %). Ως αποτέλεσμα, οι κομμουνιστές εξασφάλισαν 48 επί συνόλου 101 εδρών στο κοινοβούλιο, οι Φιλελεύθεροι Δημοκράτες 18, οι Φιλελεύθεροι 15, το ASM 7 και οι Δημοκράτες 13.
Ο ηγέτης του Φιλελεύθερου Κόμματος, Μιχάι Γκίμπου, ξεκίνησε διαβουλεύσεις με τους ηγέτες των άλλων κομμάτων (Βλαντ Φιλάτ, Μαριάν Λούπου και Σεραφείμ Ουρετσεάν) για το σχηματισμό κυβέρνησης συνασπισμού. Τον Αύγουστο του 2009 συστάθηκε ο συνασπισμός με την ονομασία "Συνασπισμός για Ευρωπαϊκή Ένταξη".

Πρόεδρος του Κοινοβουλίου
-------------------------

Στις 28 Αυγούστου 2009 ο Γκίμπου εξελέγη με μυστική ψηφοφορία πρόεδρος του κοινοβουλίου, με 53 ψήφους (τον ψήφισαν όλοι οι βουλευτές του συνασπισμού).

Πρόεδρος της Μολδαβίας
----------------------

Έγινε υπηρεσιακός πρόεδρος της χώρας του στις 11 Σεπτεμβρίου του 2009. Λίγο νωρίτερα την ίδια ημέρα ο έως τότε πρόεδρος, Βλαντιμίρ Βορόνιν είχε ανακοινώσει την παραίτησή του σε τηλεοπτική του εμφάνιση στην κρατική τηλεόραση (Moldova 1).
Η επιστολή παραίτησης του Βορόνιν επιδόθηκε στο κοινοβούλιο και 52 βουλευτές κήρυξαν τον προεδρικό θώκο χηρεύοντα. Κατά συνέπεια, με βάση το άρθρο 91 του Συντάγματος της Μολδαβίας (1994) ο Γκίμπου έγινε υπηρεσιακός πρόεδρος μέχρι την εκλογή νέου προέδρου από το κοινοβούλιο.

### Βουλευτικές εκλογές Νοεμβρίου 2010

Στις βουλευτικές εκλογές του Νοεμβρίου του 2010, κανένα κόμμα δεν εξασφάλισε τη πλειοψηφία, που απαιτείται για το σχηματισμό κυβέρνησης και την εκλογή Προέδρου. Το Φιλελεύθερο Κόμμα του Γκίμπου πήρε λίγο παραπάνω από 9%.

Ο Γκίμπου αποχώρησε από την προεδρία στα τέλη του 2010 και τον διαδέχθηκε ξανά ως υπηρεσιακός ο Βλαντ Φιλάτ.

Παραπομπές
----------

1. 1 2 3  www.assembly.coe.int/nw/xml/AssemblyList/MP-Details-EN.asp?MemberID=3579.
2. 1 2  Ανακτήθηκε στις 20  Οκτωβρίου 2021.
3. ↑  Ανακτήθηκε στις 20  Οκτωβρίου 2021.
4. ↑  Ανακτήθηκε στις 20  Οκτωβρίου 2021.
5. ↑  lex.justice.md/index.php?action=view&view=doc&lang=1&id=344681.
6. ↑  Dedeutsche welle: Moldova elects new pro-Europe parliamentary speaker
7. ↑  «Liberal Party Website». Αρχειοθετήθηκε από το πρωτότυπο στις 11 Δεκεμβρίου 2013. Ανακτήθηκε στις 30 Οκτωβρίου 2009.
8. ↑  Mihai cel Ghimpu[*νεκρός σύνδεσμος*]
9. ↑  E-Democracy: Liberal Party
10. ↑  Reuters: New Moldovan parliament meets after communists fail
11. ↑  «Politicom.Moldova.org: Moldovan Pro-Western coalition elects new speaker of the parliament». Αρχειοθετήθηκε από το πρωτότυπο στις 31 Αυγούστου 2009. Ανακτήθηκε στις 30 Οκτωβρίου 2009.
12. ↑  New York Times: Moldova Elects New Speaker After Communist Walk – Out[*νεκρός σύνδεσμος*]
13. ↑  «ITAR-TASS: Mihai Ghimpu appointed Moldovan acting president». Αρχειοθετήθηκε από το πρωτότυπο στις 16 Σεπτεμβρίου 2009. Ανακτήθηκε στις 16 Σεπτεμβρίου 2009.
14. ↑  HotNews.ro: Moldova's President announced his resignation
15. ↑  Οι βουλευτικές εκλογές στη Μολδαβία – η χώρα και πάλι βρέθηκε σε αδιέξοδο Αρχειοθετήθηκε 2010-12-02 στο Wayback Machine. Η Φωνή της Ρωσίας, 29-11-2010.

Εξωτερικοί σύνδεσμοι
--------------------

* Πολυμέσα σχετικά με το θέμα  Mihai Ghimpu στο Wikimedia Commons

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 2633150943142026760003
* LCCN: n2017064790
* GND: 126325585X

 |

 |